Document ID: 32013R1274

UREDBA KOMISIJE (EU) št. 1274/2013
z dne 6. decembra 2013
o spremembi in popravi prilog II in III k Uredbi (ES) št. 1333/2008 Evropskega parlamenta in Sveta ter Priloge k Uredbi Komisije (EU) št. 231/2012 v zvezi z nekaterimi aditivi za živila
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3), člena 14 in člena 30(5) Uredbe,
ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,
ob upoštevanju naslednjega:
(1)
Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.
(2)
Priloga III k Uredbi (ES) št. 1333/2008 določa seznam Unije aditivov za živila, odobrenih za uporabo v aditivih za živila, encimih za živila, aromah, hranilih, in pogoje njihove uporabe.
(3)
Uredba Komisije (EU) št. 231/2012 (3) določa specifikacije za aditive za živila iz prilog II in III k Uredbi (ES) št. 1333/2008.
(4)
Navedeni seznami se lahko na pobudo Komisije ali na podlagi vloge posodobijo v skladu s skupnim postopkom iz člena 3(1) Uredbe (ES) št. 1331/2008.
(5)
Pri posodobitvi specifikacij je treba upoštevati specifikacije in analitske tehnike za aditive za živila, kot so določene v specifikacijah Skupnega strokovnega odbora FAO/WHO za aditive za živila (JECFA), ki jih je sprejela komisija za Codex Alimentarius, ter mednarodni sistem za številčno identifikacijo aditivov za živila, tj. ime INS (4).
(6)
Zaradi jasnosti in uskladitve z registriranim imenom iz sistema INS bi bilo treba trenutno odobreno živilsko barvilo „briljantno črno BN, črno PN“ (E 151) preimenovati v „briljantno črno PN“ na seznamu Unije aditivov za živila, odobrenih za uporabo v živilih, in v pogojih njihove uporabe ter v specifikacijah za ta aditiv.
(7)
Trenutna opredelitev aditiva za živila karoteni iz alg (E 160a (iv)) v specifikacijah se glasi: „Mešani karoteni se lahko pridobivajo tudi iz alg Dunaliella salina, ki so gojene v velikih slanih jezerih v pokrajini Whyalla v južni Avstraliji. […]“, kar se nanaša na specifično lokacijo, kjer se alge gojijo, in sicer pokrajino Whyalla. Vendar se je v zadnjih letih svetovno povpraševanje po karotenih iz alg povečalo in v Avstraliji in drugih državah je bilo urejenih še več slanih jezer. Za lokacije, kjer se alga Dunaliella salina goji, ni navedb ali omejitev v sedanjih specifikacijah Skupnega strokovnega odbora FAO/WHO za aditive za živila za karotene iz alg (5) in mnenju Evropske agencije za varnost hrane o ponovni oceni mešanih karotenov (E 160a (i)) in beta-karotenov (E 160a (ii)) kot aditivov za živila (6). Za preprečitev motenj na trgu bi bilo zato treba spremeniti opis karotenov iz alg (E 160a (iv)) v specifikacijah.
(8)
V specifikacijah za kalcijev bisulfit (E 227) in kalijev bisulfit (E 228) v Uredbi (EU) št. 231/2012 obstajajo napake. Navedene napake bi bilo treba popraviti.
(9)
Uredba (EU) št. 231/2012 določa specifikacije tudi za mikrokristalno celulozo (E 460 (i)), v katerih je kot sopomenka za ta aditiv za živila naveden celulozni gel. Codex Alimentarius je sprejel dvojno ime za mikrokristalno celulozo (E 460 (i)), zato je ime tega aditiva v sistemu INS „mikrokristalna celuloza (celulozni gel)“. Ob upoštevanju dosedanje prakse (7) in za zagotovitev doslednosti ter preprečitev kakršnih koli motenj v trgovini bi bilo treba za aditiv za živila (E 460 (i)) sprejeti dvojno ime „mikrokristalna celuloza, celulozni gel“. Zato bi bilo treba ime „celulozni gel“ črtati iz vnosa „sopomenke“ v specifikacijah za navedeni aditiv za živila in njegovo ime v Prilogi II k Uredbi (ES) št. 1333/2008 ustrezno spremeniti.
(10)
Zaradi jasnosti in uskladitve z registriranim imenom iz sistema INS bi bilo treba aditiv za živila „karboksimetil celuloza, natrijeva karboksimetil celuloza, celulozni gumi“ (E 466) na seznamu Unije aditivov za živila iz prilog II in III k Uredbi (ES) št. 1333/2008 ter v specifikacijah za ta aditiv preimenovati v „natrijeva karboksimetil celuloza, celulozni gumi“.
(11)
V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz priloge II in III k Uredbi (ES) št. 1333/2008 Evropsko agencijo za varnost hrane (v nadaljnjem besedilu: Agencija) zaprositi za mnenje, razen če zadevne posodobitve ne vplivajo na zdravje ljudi. Posodobitve navedenih seznamov Unije ne bodo vplivale na zdravje ljudi, zato Agencije ni treba zaprositi za mnenje.
(12)
Uredbi (ES) št. 1333/2008 in (EU) št. 231/2012 bi bilo zato treba ustrezno spremeniti in popraviti.
(13)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 1333/2008 se spremenita v skladu s Prilogo I k tej uredbi.
Člen 2
Priloga k Uredbi (EU) št. 231/2012 se spremeni v skladu s Prilogo II k tej uredbi.
Člen 3
Aditiva za živila „briljantno črno BN, črno PN“ (E 151) ali „karboksimetil celuloza, natrijeva karboksimetil celuloza, celulozni gumi“ (E 466) in živila, ki vsebujejo navedena aditiva za živila, označena ali dana na trg do 24 mesecev po začetku veljavnosti te uredbe, in ki niso v skladu z zahtevami te uredbe, se lahko tržijo do porabe zalog.
Člen 4
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. decembra 2013

Labels: 0
3
17